
E L Ő T E R J E S Z T É S

Balatonvilágos Község Önkormányzata Képviselő-testületének

2026. szeptemberi soros, nyílt ülésére 

Tárgy: Képviselői indítvány - BATÉK hatályon kívül helyezéséről és módosításáról Balatonvilágos Club Aliga vonatkozásában
Előterjesztő: Takács Károly polgármester 

Előkészítette: Siófoki Közös Önkormányzati Hivatal Balatonvilágosi Kirendeltség
Tisztelt Képviselő-testület!
Az előterjesztés mellékletét képező indítvány érkezett be „BATÉK hatályon kívül helyezéséről és módosításáról Balatonvilágos Club Aliga” vonatkozásában, mely az előterjesztés végén olvasható. 
Az indítvány nem tartalmaz szakmai anyagot, nem tartalmaz konkrét, helyrajzi számonként meghatározott javaslatokat, általánosságban fogalmaz egy olyan témában, mely 2024. évben több órás tárgyalások eredményeként került véglegesítésre. 

Emlékeztetőül: 

A képviselő-testület 2024. április 2-ai ülésén több, mint két órán át tárgyalta, majd elfogadta a Vízparti Terv és BATÉK rendelet tervezete tárgyában készített előterjesztésem, melynek értelmében másnap, 2024. április 3. napján Városy Péter településtervező és Kuti Henriett jegyzői referens közreműködésével egyeztettem az Építési és Közlekedési Minisztérium (továbbiakban ÉKM) Területi Tervezésért és Építésügyi Igazgatásért Felelős Helyettes Államtitkárságán. Az egyeztetésen a minisztérium szakemberein túl részt vettek a vízügyi szakterület, a természetvédelem, valamint az állami főépítészi iroda munkatársai is. A két óra időtartamban lezajlott egyeztetésen a 2024. augusztus 28-ai előterjesztésem végén lévő – táblázatban (az A és B oszlopokban) is olvasható változtatásokat kértük a testület döntésének megfelelően.

Emlékeztetőül csatolom a 2024. szeptemberi rendkívüli ülés előterjesztéshez kiadott táblázatot is. Az egyeztetésen a kéréseink többsége elfogadásra és/vagy vizsgálatot követően eldöntendő státuszra került a táblázat D oszlopában foglaltak szerint. A táblázat E oszlopa tartalmazza az egyeztetésen elhangzottak összevetését a 2024. augusztus 1. dátumú tervezettel.

Javasolom a képviselő-testületnek, ne támogassa az indítványt, mely konkrétumok hiányában nem alkalmas testületi döntésre. 
Kérem a képviselő-testületet az előterjesztés megvitatására, az alábbi határozati javaslat elfogadására.

Balatonvilágos, 2026. szeptember 

Takács Károly

polgármester

Határozati javaslat
Balatonvilágos Község Önkormányzata Képviselő-testülete megtárgyalta „Képviselői indítvány - BATÉK hatályon kívül helyezéséről és módosításáról Balatonvilágos Club Aliga vonatkozásában” tárgyú előterjesztést, és az alábbi határozatot hozza:

A képviselő-testület Bukovszki András indítvány - BATÉK hatályon kívül helyezéséről és módosításáról Balatonvilágos Club Aliga vonatkozásában benyújtott indítványát nem támogatja.
Felkéri a jegyzőt a határozat nyilvántartásba vételére.

Felelős: D. Boda Zsuzsanna jegyző
Határidő: 2026. szeptember 19.
From: András Bukovszki <andrasbukovszki2@gmail.com> 
Sent: Friday, September 11, 2026 8:38 PM
To: onkormanyzat@balatonvilagos.hu
Subject: Képviselői indítvány

Tisztelt Polgármester Úr!
Indítványozom, hogy a következő testületi ülésen kerüljön megtárgyalásra az alábbi napirendi pont: 

·         Balatonvilágos Önkormányzata kérelme a Közlekedési és Beruházási Miniszterhez a BATÉK hatályon kívül helyezéséről és módosításáról Balatonvilágos Club Aliga vonatkozásában

 

A Kormány elsők között helyezte hatályon kívül 2026. szeptember 2-től, „az egyes gazdaságfejlesztési célú és munkahelyteremtő beruházásokkal összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról, valamint egyes nemzetgazdasági szempontból kiemelt jelentőségű üggyé nyilvánításról szóló kormányrendeletek módosításáról” szóló 141/2018. (VII. 27.) Korm. rendeletben (a továbbiakban: Ngkr.) Club Aliga területét érintő rendelkezéseket, amelyeknek következtében a hat éven át érvényben lévő nemzetgazdasági szempontból kiemeltnek minősített beruházási státusz megszűnt. 

A Club Aligát érintő kiemelt beruházási státusz törlésével mostantól alapvetően megváltozott az a jogi környezet, amely az elmúlt években meghatározta a terület fejlesztését és használatát. Ugyanakkor a Balaton vízparti területeinek területfelhasználási követelményeiről szóló 287/2025. (VIII. 27.) Korm. rendelet (a továbbiakban: BATÉK) az Ngkr. alapján készült és lépett hatályba a Club Aliga területén mellőzve az önkormányzat és bárki általi javaslattétel elfogadását. 
A BATÉK jelenleg hatályos formában való fenntartása a Club Aliga területén az Ngkr. megszüntetett kiemelt szabályozását tovább élteti a jogrendben, ami nyilvánvalóan ellentétes a most hatályba lépett rendeletmódosítás céljával - a kormány szándékával.

A kiemelt beruházási szabályozás a Club Aliga területének használatát és a közhasználat lehetőségét jelentősen korlátozta. A terület mintegy 80%-án csorbult a közhasználat, illetve egyes területeken az megszűnt. Az elmúlt évek beavatkozásai jelentős környezeti, társadalmi és gazdasági károkat is okoztak, amelyek részben már visszafordíthatatlanok vagy nehezen visszafordíthatók.  A megszüntető kormányrendelet tervezetének indokolása maga is kiemeli a társadalmi, környezetvédelmi és természetvédelmi kockázatok csökkentésének, valamint a helyi önkormányzatokkal való együttműködésnek a fontosságát. 

Fentiek alapján 

1.)    Az Önkormányzat kérje a Kormánytól a BATÉK hatályon kívül helyezését Balatonvilágos Club Aliga vonatkozásában annak érdekében, hogy a készülő új településterv számára ne lehessen alkalmazni. BATÉK 1. melléklet a 287/2025. (VIII. 27.) Korm. rendelethez 5X06840_1_35_szelv.pdf 1. szelvény hatályon kívül helyezését kérjük.
 
2.)    Az Önkormányzat kérje egyúttal a Kormánytól a BATÉK haladéktalan felülvizsgálatának megkezdését a Club Aliga területére a hatályos HÉSZ és településrendezési szerződés figyelembevételével és egy közcélt szolgáló, minőségi turisztikai fejlesztés újragondolásával.
 
3.)    Az Önkormányzat kérje a Kormánytól, hogy a BATÉK Club Aligára vonatkozó rendelkezéseinek felülvizsgálata valós társadalmasítással, Balatonvilágos Önkormányzatának és a helyi közösségnek a bevonásával történjék. Javasoljuk egy egyeztető tárgyalás mielőbbi összehívását az illetékes minisztériumok, az MNV Zrt., Balatonvilágos Önkormányzata, a vagyonkezelő, a magántulajdonosok és az AFE részvételével. Célunk, hogy a Club Aliga teljes területére olyan komplex, valós közérdekű fejlesztés jöjjön létre, amely biztosítja a közhasználatot, védi a természeti és táji értékeket, és illeszkedik Balatonvilágos településfejlesztési céljaihoz. 

 

 

Bízunk abban, hogy a kiemelt beruházási jogállás megszüntetése lehetőséget teremt arra, hogy a Club Aliga jövőjéről új alapokon, az érintettek bevonásával szülessen döntés!

Balatonvilágos. 2026. szeptember 9.

 

Tisztelettel,

Bukovszki András

